Vrou wat oor moordsaak uitvra in hegtenis geneem | Netwerk24
Deur André Damons 06 Februarie 2019 16:13
'n Jong familielid is in die Bloemspruit-polisiekantoor in hegtenis geneem vir die opspraakwekkende moord op 'n vrou van Bloemside in Bloemfontein.
Die 23-jarige vrou het glo Dinsdagoggend na die polisiekantoor gegaan "om te hoor hoe dit gaan met die moordondersoek" van Susan Schoonwyk (48), en is toe self in hegtenis geneem.
Die vermoorde Susan Schoonwyk. Foto: André Damons
Sers. Ikobeng Hlubi, polisiewoordvoerder, sê die vrou is in die polisiekantoor in hegtenis geneem, maar sy wou nie sê hoe die vrou met die moord verbind word nie.
Sy wou ook nie sê of enige ander mense by die moord betrek word nie en sê net die ondersoek duur voort.
Die verdagte verskyn na verwagting Donderdag op aanklag van moord in die landdroshof in Bloemspruit.
Schoonwyk is in die vroeë oggendure van 23 Januarie in haar huis vermoor toe sy deur 'n onbekende aanvaller doodgesteek is.
Sy is in haar rug gesteek toe sy glo teen haar aanvaller baklei het om haar dogter en kleindogter te beskerm.
Hlubi sê die vinger het reeds in die moordondersoek na die jong vrou gewys wat 'n nabye familielid van die vermoorde Schoonwyk is.
* Schoonwyk en haar familie is in 2014 ook in rou gedompel toe haar sewejarige seun, Karabo, in 'n waterkanaal naby hul huis beland het en hy deur die water meegesleur is. Sy lyk is 'n week later gevind.
Twee jaar voor dié tragiese voorval het haar ander seun, Maundrea (toe 20), homself in die huis opgehang.